b'\n_START_ARTICLE_\nNicolae Caranfil\n_START_SECTION_\nStudii\n_START_PARAGRAPH_\nNicolae Caranfil a urmat studiile preuniversitare la liceul "Vasile Alecsandri" din Gala\xc8\x9bi pe care l-a absolvit \xc3\xaen 1911. Apoi s-a \xc3\xaenscris la \xc8\x98coala Na\xc8\x9bional\xc4\x83 de Poduri \xc8\x99i \xc8\x98osele din Bucure\xc8\x99ti, de la care a plecat la "Ecole de G\xc3\xa9nie Civil" a Universit\xc4\x83\xc8\x9bii din Gent, Belgia, unde a ob\xc8\x9binut titlul de inginer constructor. \xc3\x8en continuare a urmat cursuri postuniversitare la Universitatea din Cambridge Regatul Unit dup\xc4\x83 care a f\xc4\x83cut o c\xc4\x83l\xc4\x83torie de studii \xc3\xaen Statele Unite._NEWLINE_A practicat scrim\xc4\x83 la Cercul Militar Bucure\xc8\x99ti. A fost campion a Rom\xc3\xa2niei de \xc8\x99ase ori la spad\xc4\x83 \xc8\x99i de trei ori la sabie. A reprezentat Rom\xc3\xa2nia la Jocurile Olimpice de var\xc4\x83 din 1928 la proba de floret\xc4\x83 pe echipe, unde lotul a fost eliminat \xc3\xaen al doilea tur. \xc3\x8en perioad\xc4\x83 1934-1937 a fost pre\xc8\x99edinte al Comisiei de scrim\xc4\x83, acum Federa\xc8\x9bia Rom\xc3\xa2n\xc4\x83 de Scrim\xc4\x83.\n_START_SECTION_\nOpera\n_START_PARAGRAPH_\nLa intrarea \xc3\xaen Muzeul Satului din Bucure\xc8\x99ti, o plac\xc4\x83 memorial\xc4\x83 aminte\xc8\x99te de marile lucr\xc4\x83ri hidrotehnice care s-au f\xc4\x83cut, sub domnia Majest\xc4\x83\xc8\x9bii Sale Regelui Carol al II-lea al Rom\xc3\xa2niei,  pentru crearea Parcului Her\xc4\x83str\xc4\x83u \xc8\x99i a \xc3\xaentregii zone verzi din nordul Capitalei, \xc3\xaen anii 1932-1937, sub conducerea inginerului Nicolae Caranfil. Textul spune: \xe2\x80\x9eSub domnia Regelui nostru Carol II, Primarii Capitalei fiind Dem Dobrescu, Al. Donescu, \xc3\xaen anii 1932-1937 s\xe2\x80\x99a f\xc4\x83cut asanarea mla\xc8\x99tinelor Colentinei, \xc3\xaenf\xc4\x83ptuindu-se lacurile B\xc4\x83neasa, Her\xc4\x83str\xc4\x83u, Floreasca, prin mari lucr\xc4\x83ri la Buftea, precum \xc8\x99i derivarea de ape din r\xc3\xa2ul Ialomi\xc8\x9ba la Bilciure\xc8\x99ti, ca s\xc4\x83 \xc3\xaens\xc4\x83n\xc4\x83to\xc8\x99easc\xc4\x83 Capitala \xc8\x9a\xc4\x83rii \xc8\x99i s\xc4\x83 o \xc3\xaenfrumose\xc8\x9beze. Aceast\xc4\x83 lucrare a fost f\xc4\x83cut\xc4\x83 de Uzinele Comunale Bucure\xc8\x99ti, Director Gen. fiind ing. Nicolae Caranfil.\xe2\x80\x9d'